Siya nganyan an utak san kanira grupo. An gahoy kaniya, intelidyens. Siya nganyan an in-agihan san dispatso, na hininguro niya, kinutiho, kaya nangyari an pag-atake. May nagsumat nganyan na dini sini, nangarayo an mga terorista.
Matapos an purutukan, dineklarar an mga minatay na mga terorista man nag’ud nganyan. Pinanghulág an mga nakumpiskar nganyan na armas nan kagamitan. An kadi’anisan san minatay, kay maski nano na ngaran, ranggo nan gamit an ihatag, di’ nag’ud nasayuma maski kautod na kimbig.
An buhay pa na nakasayuma, badi an kakila o kamanghod san minatay. Di’ man nganyan yun kaupod. Tagadini nganyan yun, na linabayan, pinakihurunan na makidagos, kaya nagpadagos.
Diri nganyan, bagaw san intelidyens. Diri yun nagpadagos hamok. Dagusan yun na balay niya. Kay kun diri sira dini nagpapadagos, diri ini magpaparabaralik-balik.
Niyan, regular na na parapadagos ini na mga tawo, na kangina, malin inpipirit nganyan pag-ayu’i. Luniwat an kategoriya nira. Kay naghatag, pwede na i’upod sa badilon. An kadi’anisan sin intelidyens, kay siya mismo, do’on, sa oras na yo’on, kaya ideklarar an may sala, ihatag an hatol, nan himo’on an sentensya.
Didto sadto, sa bagaw senado, konggreso, opisina, kampo, korte, o entablado, awat mahinguro an mga ebidensya. Kun iba na, sa bagaw technicality, mahod tinatapok pa. An diyo na napreso, erkondisyon an preso, o ospital. Nakanegosyo sa sulod, nakaluwas pagpatipo. Napahali’ot pa an sentensya.
Malin hanggan niyan, wara pa sin dako na tahor na napreso. An mga naliligis nira, sige pa an daghan. An iba kanira, nakaupod dini sa grupo, nan napakanhi sa sakop san kabatiran nan tali san intelidyens. Hasta dini, sa palibot san bulkan, may kariribukan na wara kapamunayan.
______________
Sarin kasakit maghatag? An paghatag nganyan sin hali sa sobra o sap’ay, wara data na hatag. An hatag hali sa pangaipo man, ma’o nganyan ini an mayad na hatag, kun halimbawa an ihurungit mo na hamok, ihatag mo pa sa iba na wara man sin pagkaon.
May masakit pa ada paghatag kun an paghimo sini gigiyahan sin diri di’anis saimo, hasta ikamatay mo?
ceb_Latn war_Latn war_Latn war_Latn war_Latn war_Latn ceb_Latn unk war_Latn war_Latn